**«Τα ευρωπαϊκά προγράμματα ERASMUS+ ως μοχλός ανάπτυξης**

**της σχολικής κοινότητας»**

«*Η εκπαίδευση είναι το πιο ισχυρό όπλο που μπορείς να χρησιμοποιήσεις για να αλλάξεις τον κόσμο*». Μια ρήση του Νέλσον Μαντέλα που τονίζει τη σημασία της εκπαίδευσης στην πρόοδο και στην ευημερία.

Η συμβολή του προγράμματος ERASMUS -**E**u**R**opean **A**ction **S**cheme for the **M**obility of **U**niversity **S**tudents - στην εκπαίδευση αλλά και ταυτόχρονα στην ένωση των λαών κάτω από τις ίδιες αξίες, είναι μεγάλη. Το πρόγραμμα ERASMUS, το οποίο ξεκίνησε το 1958, ως ιδέα από την Ιταλίδα Sofia Corradi και άρχισε να υλοποιείται, μετά από πολυετείς προσπάθειες, το 1987, αποτελεί το σταυροδρόμι πολιτισμών, ιδεών, παραδόσεων, γλωσσών μέσω κοινών γνωστικών στόχων και δράσεων.

Το σχολείο μας αναγνωρίζοντας την αξία του προγράμματος αυτού και αναζητώντας πάντα συνεργασία με Σχολικές Μονάδες, Οργανισμούς και Πανεπιστήμια τόσο σε Εθνικό, Ευρωπαϊκό όσο και σε Διεθνές επίπεδο, συμμετείχε από το 2020 σε πέντε (5) ευρωπαϊκά προγράμματα ERASMUS+ με οκτώ (8) διαφορετικούς Οργανισμούς, δύο (2) Ευρωπαϊκά Πανεπιστήμια, δεκαπέντε (15) σχολεία χωρών της Ευρωπαϊκής Ένωσης από δέκα (10) διαφορετικές χώρες. Η εμπλοκή μας σε πέντε ευρωπαϊκά προγράμματα, αριθμός ρεκόρ για ελληνικό σχολείο, σκοπό έχει τη συμμετοχή μεγάλου ποσοστού μαθητών και καθηγητών σ’ αυτά με σκοπό την αναβάθμιση της μαθησιακής διαδικασίας.

Τη φετινή σχολική χρονιά, 2022-2023 ολοκληρώνονται όλα τα ευρωπαϊκά προγράμματα. Στις παιδαγωγικές ομάδες των ευρωπαϊκών προγραμμάτων συμμετέχει περίπου το μισό εκπαιδευτικό δυναμικό του σχολείου και πάνω από 200 μαθητές. Όμως η ευρωπαϊκή κουλτούρα αρχίζει να καλλιεργείται και να διαπερνά το σύνολο του σχολείου. Οι μαθητές με την καθοδήγηση των καθηγητών, συμμετέχουν στη δημιουργία πρωτότυπου εκπαιδευτικού υλικού, αναλαμβάνουν δράσεις, εκπονούν εργασίες, δημιουργούν εγχειρίδια, ερωτηματολόγια, αφίσες, λογότυπα, υλοποιούν εκπαιδευτικά σενάρια και διοργανώνουν διαδικτυακές συναντήσεις αλλά και φιλοξενίες με τους μαθητές των σχολείων των εταίρων. Επίσης διαχέουν τις δράσεις τους σε όλη τη σχολική κοινότητα, σε όμορα σχολεία, σε μαθητές, εκπαιδευτικούς και γονείς, στην τοπική κοινωνία σε εθνικό και ευρωπαϊκό επίπεδο. Ως αποτέλεσμα, οι μαθητές αποκτούν γνώσεις και κατανόηση των τοπικών, εθνικών και παγκόσμιων ζητημάτων, καλλιεργούν δεξιότητες ανάλυσης και κριτικής σκέψης. Bιώνουν την αίσθηση ότι ανήκουν σε μία παγκόσμια κοινότητα με κοινές αξίες και ευθύνες. Αναπτύσσουν συμπεριφορές ενσυναίσθησης, αλληλεγγύης και σεβασμού στη διαφορετικότητα και στην ποικιλομορφία. Οι μαθητές μας έρχονται σε επαφή με μαθητές διαφορετικού πολιτισμού, θρησκείας, γλώσσας, νοοτροπίας και τους δίνεται η ευκαιρία να αναπτύξουν δεξιότητες παρουσίασης, συντονισμού και οργάνωσης μέσω μάλιστα μιας ξένης γλώσσας. Δεξιότητες απαραίτητες για τον ρόλο του ενεργού πολίτη. Ενεργούν αποτελεσματικά και υπεύθυνα σε τοπικό, εθνικό και παγκόσμιο επίπεδο για έναν ειρηνικό και βιώσιμο κόσμο.

 Οι εκπαιδευτικοί εμπλουτίζουν τις γνώσεις τους, εξοικειώνονται με νέες μεθόδους, πρακτικές και ψηφιακά εργαλεία, ανταλλάσσουν καλές πρακτικές και καλλιεργούν στους μαθητές τους την ιδέα της ευρωπαϊκής διάστασης της εκπαίδευσης, ενισχύοντας τον διάλογο, την πολυπολιτισμικότητα και τον σεβασμό στη διαφορετικότητα.

Η ευρωπαϊκή συνεργασία και οι καινοτόμες διδακτικές και μαθησιακές προσεγγίσεις στοχεύουν επίσης στον εμπλουτισμό των Αναλυτικών Προγραμμάτων και των μαθησιακών περιβαλλόντων, ώστε να αποτελέσουν μοχλό βελτίωσης της ποιότητας της παρεχόμενης εκπαίδευσης. Τα παραδοτέα κάθε προγράμματος, αναρτώνται στις καλές πρακτικές των σχολείων της Ευρωπαϊκής Ένωσης με δυνατότητα αξιοποίησης από όλα τα σχολεία αυτής.

Η προστιθέμενη αξία που φέρνουν τα ευρωπαϊκά προγράμματα όσον αφορά την ποιότητα στην εκπαίδευσης στο σχολεία μας φαίνεται:

* στις περιγραφές των εμπειριών των μαθητών/τριών μας ύστερα από κινητικότητες στις ξένες χώρες,
* στη διεύρυνση των οπτικών παραστάσεων, γνώσεων και δεξιοτήτων που αποκτούν μέσω της άτυπης μάθησης με την επαφή και επικοινωνία με νέα πολιτιστικά περιβάλλοντα,
* στις ξένες γλώσσες και πολιτιστικές κοινωνικές δεξιότητες που βγάζουν το μαθητή και τη μαθήτρια από το μικρόκοσμο της σχολικής μονάδας και
* στις εκπαιδευτικές πρακτικές που αναπτύσσονται, διαχέονται και εφαρμόζονται από τους εκπαιδευτικούς που επίσης συμβάλλουν στη δική τους επιμόρφωση.

Βασική πρόκληση αποτέλεσε η δημιουργία πολιτών ευαισθητοποιημένων και ενεργών σε θέματα που σχετίζονται με όλα τα αντικείμενα που πραγματεύονται τα έργα ERASMUS+: την ενσωμάτωση στην εκπαίδευση, τη συμμετοχική εκπαίδευση, την προώθηση των ικανοτήτων του πολίτη, το σχολικό και διαδικτυακό εκφοβισμό, το περιβάλλον, την κλιματική αλλαγή, την διαφύλαξη της πολιτιστικής μας κληρονομιάς, την βελτίωση των δεξιοτήτων σε μαθήματα STEM μέσω τεχνικών θεάτρου.

Κατά την πορεία υλοποίησης των ανωτέρω δραστηριοτήτων, το μεγαλύτερο εμπόδιο αποτέλεσε η παγκόσμια υγειονομική κρίση. Τα εμπόδια ξεπεράστηκαν με συντονισμένες δράσεις ενώ η προσήλωση στους στόχους που αρχικά τέθηκαν οδήγησε στην ολοκλήρωσή των προγραμμάτων αυτών. Βρέθηκαν οι δίοδοι επικοινωνίας μέσω της κατάλληλης ηλεκτρονικής πλατφόρμας και των εκπαιδευτικών ψηφιακών εργαλείων. Η επικοινωνία μας με τους εταίρους μας και η ενασχόλησή μας για την υλοποίηση των κοινών μας δράσεων, μάς κράτησε ζωντανούς στη ζοφερή περίοδο του εγκλεισμού μας λόγω της πανδημίας.

Από την άλλη πλευρά το σχολείο μέσω των κονδυλίων των ευρωπαϊκών προγραμμάτων ενίσχυσε σημαντικά την υλικοτεχνική του υποδομή.

Αμέσως μετά την άρση των περιορισμών για την πραγματοποίηση ταξιδιών, αρχίσαμε να σχεδιάζουμε τις κινητικότητες που θα μας έφερναν σε δια ζώσης επικοινωνία με τους εταίρους, γεγονός που λαχταρούσαμε όλοι διακαώς.

Ως εκ τούτου, ολοκληρώθηκαν 15 κινητικότητες στις χώρες των εταίρων μας, μέσω του προϋπολογισμού των προγραμμάτων, με 39 μαθητές και 35 καθηγητές από τον Αύγουστο του 2021 έως τον Μάιο του 2023, ενώ υλοποιήθηκαν 5 φιλοξενίες των εταίρων στο δικό μας σχολείο με 50 καθηγητές και 63 μαθητές από τα σχολεία των εταίρων μας, καθώς και πολλές εκδηλώσεις, διαδικτυακές και δια ζώσης στο πλαίσιο των προγραμμάτων με συμμετέχοντες τους μαθητές, τους καθηγητές και τους γονείς του σχολείου μας, οι οποίοι αποτέλεσαν σημαντικοί συντελεστές στη φιλοξενία των εταίρων. Αποδέκτης των εκδηλώσεων ήταν ολόκληρη η σχολική μας κοινότητα, η ευρύτερη τοπική κοινωνία, ο Δήμος Παλλήνης, που ήταν αρωγός μας σε κάθε βήμα μας και συνέβαλε αποφασιστικά σε όλες τις φιλοξενίες των εταίρων, το Υπουργείο Παιδείας και Θρησκευμάτων, αλλά και σχολεία της Αττικής και της επαρχίας.

Πιο συγκεκριμένα τα ευρωπαϊκά προγράμματα που υλοποιήσαμε:

1. **ERASMUS+ KA3 – «BE PART – Υouth–Led Development for School’s Participatory Management»** Διάρκεια 3 χρόνια, έναρξη 12/2019 Συντονιστής: Mentortec (Πορτογαλία) Εταίροι: Universidade do Porto (Πορτογαλία), Escola Secundária de Paços de Ferreira (Πορτογαλία), Platoniq Sistema Cultural (Ισπανία), Escola Virolai (Ισπανία), Action Synergy (Ελλάδα), 2ο Γυμνάσιο Γέρακα (Ελλάδα), Valmieras Pargaujas sakumskola (Λετονία).

Στοχεύει στην ανάπτυξη, υλοποίηση και αξιολόγηση μιας καινοτόμου προσέγγισης για τους μαθητές, μέσω των Μοντέλων Συμμετοχής Νέων, προωθώντας την ενσωμάτωση στην εκπαίδευση, τη συμμετοχική εκπαίδευση, την προώθηση των ικανοτήτων του πολίτη. Το Υπουργείο Παιδείας και Θρησκευμάτων συμβάλλει σε αυτό το καινοτόμο Πρόγραμμα ως Associated Partner, μέσω της διάχυσης των αποτελεσμάτων του προγράμματος σε άλλες Σχολικές Μονάδες της χώρας καθώς και στο Σχολικό Δίκτυο του Υ.ΠΑΙ.Θ. “ACT- ACTive citizenship”. Το 2ο Γυμνάσιο Γέρακα είναι το μοναδικό ελληνικό σχολείο που συμμετέχει ως εταίρος σε ERASMUS+ KA3. Κινητικότητα στο Pacos de Ferreira στην Πορτογαλία με 2 καθηγητές και 4 μαθητές (3-5/5/2022).

Φιλοξενία στο σχολείο μας 1 καθηγήτριας και 4 μαθητών από το σχολείο Pacos de Ferreira (17-19/5/2022).

Συμμετοχή της Διευθύντριας του σχολείου μας στο συνέδριο στο Πανεπιστήμιο του Πόρτο της Πορτογαλίας (9-10/11/2022).

1. Το σχολείο μας έχει ρόλο συντονιστή στο πρόγραμμα: **ERASMUS+ KA2 «Let’s say stop to violence together»** – Διάρκεια 3 έτη, έναρξη 9/2020. Εταίροι: Αnamur Οrtaokulu (Τουρκία), Mazeikiu rajono Zidiku Marijos Peckauskaites gimnazija, (Λιθουανία), ISTITUTO COMPRENSIVO STATALE «ALDO MORO», (Ιταλία), Scoala Gimnaziala Aurel Pop, (Ρουμανία) Στόχοι: Ενίσχυση της ικανότητας καταπολέμησης της βίας σε κάθε μορφή και έκφρασή της στον χώρο του σχολείου, ανάπτυξη της δεξιότητας της διαχείρισης θυμού, καλλιέργεια του φιλειρηνικού πνεύματος στην καθημερινή σχολική ζωή.

Φιλοξενία στο σχολείο μας όλων μας των εταίρων, 24 μαθητών και 12 εκπαιδευτικών (31-3-2022 έως 4-4-2022).

Κινητικότητα στη Νάπολη της Ιταλίας 3 εκπαιδευτικών και 7 μαθητών μας (9-13/5/2022).

Κινητικότητα στην Oradea της Ρουμανίας 3 εκπαιδευτικών και 7 μαθητών μας (19-23/9/2022).

Κινητικότητα στο Anamur της Τουρκίας 2 εκπαιδευτικών (12-16/12/2022).

Κινητικότητα 3 εκπαιδευτικών και 5 μαθητών στo Židikai της Λιθουανίας (8-12/5/2023).

1. **ERASMUS+ KA2 «Climate Change is here».** Διάρκεια 2,5 έτη. Έναρξη 11/2020 Συντονιστής: IES EL TABLERO, (Ισπανία), 2o Γυμνάσιο Γέρακα, (Ελλάδα), Agrupamento de Escolas À Beira Douro – Medas, (Πορτογαλία), Srednja skola Metkovic, (Κροατία), IISS Mediterraneo, (Ιταλία).

Στόχοι: Η αξιολόγηση του αντίκτυπου της Κλιματικής Αλλαγής στις πόλεις μας και των επιπτώσεων αυτής στα Μνημεία Πολιτιστικής Κληρονομιάς της UNESCO, η διαχείριση και προστασία τους, αλλά και η εκμάθηση μεθόδων προστασίας του κλίματος και του περιβάλλοντός μας μέσω της ατομικής μας συμπεριφοράς.

Κινητικότητα 2 εκπαιδευτικών στην Κόρδοβα (Ισπανία) (25-28/10/2021). Κινητικότητα 2 εκπαιδευτικών και 4 μαθητών στο Μέτκοβιτς της Κροατίας (13-19/2/2022).

Κινητικότητα 2 εκπαιδευτικών και 4 μαθητών στο Πόρτο της Πορτογαλίας. Φιλοξενία των εταίρων στο σχολείο μας, 9 εκπαιδευτικών και 18 μαθητών (21-25/11/2022).

Κινητικότητα 2 εκπαιδευτικών και 5 μαθητών στον Τάραντα της Ιταλίας (27-31/3/2023).

1. **ERASMUS+ KA2 «Education ’in’, ‘for’, ‘through’ culture and heritage**», Διάρκειας 2 ετών, Έναρξη 12/2020 Συντονιστής: GENESIS ZS, (Τσεχία) Εταίροι: Incirliova Genclik Kultur Sanat ve Gelisim Dernegi, (Τουρκία), Stredni prumyslova skola Otrokovice, (Τσεχία), 2o Γυμνάσιο Γέρακα, (Ελλάδα), Profesionalna gimnazia po transport «Goce Delchev», (Βουλγαρία) Istituto d’Istruzione Superiore Mandralisca, (Ιταλία).

Στόχοι: Η εξερεύνηση της πλούσιας απτής αλλά και άυλης πολιτιστικής κληρονομιάς της Ευρώπης, η ανάδειξη της μοναδικότητας της πολιτιστικής ταυτότητας κάθε χώρας αλλά και η ενθάρρυνση του διαλόγου μεταξύ διαφορετικών πολιτισμών.

Κινητικότητα 2 εκπαιδευτικών στο Κουσάντασι της Τουρκίας (24-27/8/2021).

Κινητικότητα 2 εκπαιδευτικών στην Πράγα της Τσεχίας (25-30/11/2021). Κινητικότητα 2 εκπαιδευτικών και 3 μαθητών στη Φιλιππούπολη της Βουλγαρίας (25/6 - 1/7/2022).

Φιλοξενία στο σχολείο μας 8 εκπαιδευτικών και 17 μαθητών (10-16/10/2022).

Κινητικότητα 2 εκπαιδευτικών στη Τσεφαλού της Ιταλίας (1-3/12/2022).

1. **ERASMUS+ KA227 «Increase of the secondary school students interest to STEAM through theatre»** Διάρκειας 2 έτη, Έναρξη 3/2021 Συντονιστής: Κέντρο Σπουδών Λαϊκού Θεάτρου, (Ελλάδα) Εταίροι: Action Synergy SA, (Ελλάδα), Mobilizing ExpertiseνAΒ, (Σουηδία), Centro Internationale Per La Promozione Dell'Educazione e Lo Svilupp Associazione, (Ιταλία), Universitat DeGirona, (Ισπανία), 2o Γυμνάσιο Γέρακα, (Ελλάδα).

Στόχοι:ενσωμάτωση της χρήσης των τεχνικών θεάτρου στη δευτεροβάθμια εκπαίδευση μέσω της ανάπτυξης των κατάλληλων εργαλείων και δικτύων. Πιο συγκεκριμένα επιδιώκει να κάνει πιο ελκυστικό το STEAM (Science, Technology, Engineering, Arts, Mathematics) στους μαθητές και να βελτιώσει τις βασικές δεξιότητές τους σ’ αυτά τα μαθήματα.

Κινητικότητα 2 εκπαιδευτικών στη Τζιρόνα της Ισπανίας (20-21/9/2021). Φιλοξενία των εταίρων μας στο σχολείο, 20 εκπροσώπων οργανισμών και σχολείων (2/12/2021).

Κινητικότητα 3 εκπαιδευτικών στο Παλέρμο της Ιταλίας (20-21/6/2022).

Θερμές ευχαριστίες στους μαθητές, καθηγητές, γονείς, Δήμο Παλλήνης και Υπουργείο Παιδείας και Θρησκευμάτων για τη συμβολή τους στην υλοποίηση των παραπάνω ευρωπαϊκών προγραμμάτων και στο άνοιγμα ενός τεράστιου φωτεινού παράθυρου από το σχολείο μας στην κοινωνία, στην Ευρώπη και στον Κόσμο με στόχο την γνώση, την ευημερία, την ενότητα και την ειρήνη των λαών!

Η βιωσιμότητα των παραπάνω προγραμμάτων θα συνεχιστεί μέσα από τα εκπαιδευτικό υλικό που δημιουργήθηκε στο πλαίσιο αυτών και το οποίο θα χρησιμοποιηθεί και τις επόμενες σχολικές χρονιές από τους καθηγητές με αποδέκτες όλους τους μαθητές μας. Το εκπαιδευτικό υλικό θα το αναζητήσετε στην ιστοσελίδα του σχολείου μας:

<http://2gym-gerak.att.sch.gr/portals/?page_id=10100>

Η Διευθύντρια

Περτσινίδου Κορίννα